Kiista uusnatsijärjestöstä jatkuu hovioikeudessa – Asiantuntija: Oikeuden päätös linjaa yhteiskunnan kannan Pohjoismaiseen vastarintaliikkeeseen

Poliisihallituksen kamppailu uusnatsijärjestö Pohjoismaisen vastarintaliikkeen (PVL) Suomen-osaston lakkauttamiseksi jatkuu tiistaina Turun hovioikeudessa. Riitaoikeudenkäynti sai alkunsa noin puolitoista vuotta sitten, kun poliisi jätti kanteen yhdistyksen lakkauttamisesta Pirkanmaan käräjäoikeuteen. Kanteeseen on oikeudessa vastannut Pohjoinen perinne -yhdistys sekä neljä PVL:n johtohenkilöä. Pohjoinen perinne on käräjäoikeuden tuomion mukaan vastannut vastarintaliikkeen talousasioista. Käräjäoikeus päätti viime marraskuun lopussa lakkauttaa yhdistysten toiminnan, koska PVL:n arvioitiin edistävän demokraattisen yhteiskunnan vastaisia tavoitteita. PVL tunnustaa verkkosivustonsa mukaan kansallissosialistisen maailmankatsomuksen. Tuomioon vaikuttivat myös sen tilaisuuksissa tapahtuneet väkivaltaiset yhteenotot, kuten loppuvuonna 2016 Helsingin Asema-aukion pahoinpitely, jossa PVL:n jäsen potkaisi ohikulkenutta ja yhdistyksen lippuriviä kohti sylkäissyttä miestä. PVL:n jäsen tuomittiin hovioikeudessa törkeästä pahoinpitelystä yli kahdeksi vuodeksi vankeuteen. Potkun kohteeksi joutunut kuoli myöhemmin. –Vaikka yhteiskunta on moniarvoinen, suvaitsevainen ja laajakatseinen, sen ei tarvitse toimia suojaavana kasvualustana näiden arvojen vastaisille aatesuunnille, joiden toteuttamista ajetaan lainvastaisin tai räikein hyvän tavan vastaisin keinoin, käräjäoikeuden tuomiossa sanotaan. PVL:n edustajat ja Pohjoinen perinne valittivat päätöksestä hovioikeuteen. –Haemme lakkautuksen kumoutumista tai enintään varoituksen antamista, vastaajien asianajaja Tommi Koivistoinen tiivistää. Poliisihallitus vaatii, että PVL:n ja Pohjoisen perinteen valitukset hylätään. Poliisihallitus ei halunnut maanantaina kommentoida kannetta Lännen Medialle sen keskeneräisyyden vuoksi. –Yhdistystä on käytetty keinona sananvapauden väärinkäyttöön, Poliisihallituksen kirjallisessa vastavalituksessa kuitenkin perustellaan. Lue lisää: Vastarintaliike haluaa hovioikeuden hylkäävän lakkautuskanteen: "Viranomaiset ole millään tavoin puuttuneet tai ohjeistaneet" Lakkauttamisvaatimukset harvinaisia Yhdistysten lakkautusoikeudenkäynnit ovat Suomessa harvinaisia. Yhdistyslainsäädännön asiantuntija, ministeri Lauri Tarasti kertoo, että edelliset tapaukset ovat vuosikymmenten takaa, kun uusnatsina tunnetun Pekka Siitoimen yhdistyksiä lakkautettiin 1970-luvulla. Tarasti arvioi, että oikeudenkäynnillä on periaatteellinen merkitys. –Se ilmoittaa yhteiskunnan kannan tähän järjestöön, Tarasti kuvailee. PVL on oikeuskäsittelyn aikana saanut toistaiseksi järjestää tilaisuuksia, koska lakkauttamispäätös ei ole saanut lainvoimaa. Tarasti huomauttaa, että jos PVL:n lakkauttamisesta saisi lainvoimaisen päätöksen, ei yhdistyksen nimissä saisi enää kokoontua eikä sen tunnuksia enää käyttää. –Kenenkään kokoontumisvapautta ei viedä pois, mutta sen [yhdistyksen] nimissä ei voi enää toimia. Hovioikeuden käsittelylle on varattu kolme päivää aikaa.